
... Donici, cuib de-nţelepciune, 

Care, cum rar se întâmplă, ca să mediteze pune 
Urechile ce-s prea lunge ori coarnele de la cerb; 
Unde-i boul lui cuminte, unde-i vulpea diplomată? 
S-au dus toţi, s-au dus cu toate pe o cale ne-nturnată. 


Mihai EMINESCU, Epigonii, 1870. 


A. Donici a pregătit spre publicare traducerea în moldoveneşte a 
fabulelor lui Krâlov care se remarcă prin toate splendorile originalului, 
căci a reuşit să sesizeze cu măiestrie ideea fabulistului rus şi fiecare 
fabulă a îmbrăcat-o în pitorescul caracter popular moldovenesc. 

Alexandru HÂJDEU, Literaţi basarabeni, “Telescop”, 1835, nr. 4, 

p. 611. 


Alexandru Donici, iniţiat în literatura rusă, ne-a ajutat cel dintâi 
să cunoaştem fabulele lui Krâlov. Talentul său de fabulist e de 
netăgăduit. Deşi Asachi, Heliade, Alexandrescu au cultivat şi ei genul, 
Donici i-a depăşit prin bonomie şi naivitate; el este, nu mă tem s-o 
afirm, La Fontaine-ul nostru. 


Mihail KOGĂLNICEANU, Dintr-un discurs, 1839. 


Nu e destul de a vrea, trebuie şi a putea, precum ne învaţă fabula 
Parnasului a preaiubitului Donici, care fără a se deosebi în nici un chip 
de urmările, de obiceiurile şi de limba pământească este poet, pentru că 
aşa l-au făcut maica lui, este poet pentru că au simţit poate până a nu 

vorbi, şi că un cuvânt picat din condeiul lui se duce pe aripele timpului 
cu numele lui nedezlipit de numele Moldovei... 


Mihail CORRADINI, Hai la vorbă, în “Calendar pentru poporul 
românesc pe anul 1845”, p. 147. 


După Cichindeal, carele a scris primele fabule române, însă în proză, 
Donici a dat adevăratul stil şi adevăratul caracter fabulei. Se poate zice 
că, ca La Fontaine al francezilor, el a creat fabula română. Mai toate 
bucăţile lui, imitate sau originale, sunt de o corecţiune şi de o frumuseţe 
admirabile. Afară de aceasta ele au marele merit că au exercitat adese 
mare influenţă asupra moralității publice din Moldova. 


Gheorghe SION, în “Revista Carpaţilor”, 1861, septembrie, p. 342. 


Franţa avu mulţi fabulişti, nici unul însă nu ajunse pe La Fontaine, 
şi să vă spun eu pentru ce? Pentru că fabula nu suferă secătură şi 
umplutură; ea cere pe lângă talent o armonie, un stil simplu; ea e 
datoare să spună numai ce trebuie, nici o silabă mai mult. Şi cine avea 
mai multă armonie decât Donici! În bordei ca şi în palat fabulele lui 
sunt citite şi înţelese. 


Constantin NEGRUZZI, Alexandru Donici, 1867. 


„+. S-a zis că fabula trebuie să fie simplă, familiară, veselă, graţioasă, 
naturală şi mai cu seamă naivă. Nu vom dezvolta acum toate aceste 
condițiuni care se cer de la fabulă, astfel după cum se găsesc observate 
cu cea mai mare perfecţiune în La Fontaine, care cu dreptate este 
privit ca cel mai perfect fabulist şi ca unul din cei mari poeţi ai Franţei. 
Vom avea ocaziunea să cercetăm şi să arătăm toate acestea în fabulele 
dlui Donici, care cuprind frumuseți de întâia ordine şi din care unele se 
pot compara cu cele mai frumoase ale lui La Fontaine. 


Radu IONESCU, Alexandru Donici. Studii asupra vieţii şi poeziilor 
sale, 1863. 


Un umor, o fantezie uşoară, un stil simplu, un vers care sugerează, 
o legătură mai dreaptă cu realităţile sociale înconjurătoare au asigurat 

popularitatea fabulelor lui Donici, prin lumea de poveşti pe care el o 

întrupase în ele şi cu care atâtea generaţii şi-au hrănit anii copilăriei. 
Ion NEGRESCU, Influențele slave asupra fabulei româneşti în lite- 
ratura populară scrisă, Chişinău, 1925, p. 191. 


Donici traduce, dăruind însă textului o noutate, o vioiciune cu to- 
tul aparte, creând astfel, în foarte multe privinţe, o operă nouă; alteori 
imită, prelucrează, adaugă elemente de morală care sunt numai ale lui 
şi creează uneori personajelor sale necuvântătoare chiar situaţii noi, pe 
care nu le văzuse ochiul spiritual al lui Krâlov. Localizând, aproape 
întotdeauna, prin raportarea alegoriei la mediul românesc precum şi 
prin folosirea de proverbe şi zicători populare româneşti, Donici se 
arată mereu preocupat de tendinţa de adaptare a originalului pe care-l 
are în vedere, transformându-i conţinutul în haina culorii locale, ceea 
ce dă operei lui valoarea unei lucrări pe de-a-ntregul originală. 


Emil BOLDAN, Prefaţă la Al.Donici. Fabule, Bucureşti, 1958, p. 18. 


„.. Donici rămâne în literatura noastră un fabulist original, deoarece 
el a ştiut să introducă în fabulele localizate sufletul vieţii naţionale, 
tipuri din societatea moldovenească. Fabula lui Donici este adeseori o 
reflectare, foarte fidelă, a realităţilor din Moldova. 

Vasile COROBAN, Studii şi articole de critică literară, Chişinău, 

1959, p. 68. 


Prin prisma subiectelor krâloviene A. Donici reflectează asupra stării 
de lucruri din Moldova, asupra fenomenelor sociale şi politice, asupra 
moravurilor din societate. Originalitatea sa rezidă nu atât în privinţa 
motivelor de inspiraţie şi a diversităţii personajelor, cât, mai ales, în 
larga viziune artistică, în forţa expresivă a talentului său, care a ştiut 
să evoce o atmosferă nouă, împrejurări de viaţă specifice moldoveneşti, 
înzestrând personajele cu vioiciune în expresie şi acţiune, cu o gamă 
variată de sentimente, intervenind cu propriul comentariu, cu unele 
replici memorabile. 


Lazăr CIOBANU, Creaţia lui A. Donici în şcoală, Chişinău, 1981, 
p.31. 

